ועדת הכנסת, כנסת 15, פרוטוקול מספר 205, 2001-06-20 10:00

יוסי כץ: אני מתכבד לפתוח את ישיבת הוועדה.

יוסי כץ: הכנסת קיבלה הצעת חוק, ביוזמתו של חבר הכנסת יוסף לפיד.

יוסי כץ: מדובר בתיקון מספר 14 לחוק הכנסת, פרק ח', נציב הדורות הבאים לכנסת.

יוסי כץ: אני מוכרח להתוודות ולומר, שכאשר הנחת את ההצעה, חייכתי.

יוסי כץ: שאלתי את עצמי מה רוצים מאתנו, האם לא מספיק מה שיש בכנסת?

יוסי כץ: חשבתי שזאת הצעה מסוג ההצעות שמגישים אותן, אבל אף אחד לא מתכוון שהן יגיעו לסיום החקיקה.

יוסי כץ: אבל לאט לאט התאהבתי בעניין.

יוסי כץ: לפי החוק, נציב הדורות הבאים ימונה על-ידי יושב-ראש הכנסת, מתוך רשימה של מומלצים, שתמליץ עליה ועדה בהרכב של שלושה ראשי ועדות של הכנסת, ועבדכם הנאמן בראשה, ושלושה חברי הסגל האקדמי שעוסקים בתחומים שמפורטים בסעיף 30 לחוק.

יוסי כץ: התייעצתי בנושא הזה גם עם יושב-ראש הכנסת וגם עם חבר הכנסת לפיד, שיש לו כמובן עניין בקידום החוק הזה, והגענו להסכמה על שלושה אנשי הסגל האקדמי של המוסדות להשכלה גבוהה.

יוסי כץ: אנחנו רוצים לקבל את אישור הוועדה להרכב הזה.

יוסי כץ: כמובן, האנשים האלה הם רק בוועדה שממליצה, אף אחד מהם לא מועמד בעצמו להיות נציב הדורות.

יוסי כץ: אגב, יש מגבלות די חמורות על נציב הדורות הבאים.

יוסי כץ: חבר הכנסת לפיד, האם יש לך הערות לגבי הפרוצדורה עד עכשיו?

יוסף לפיד: לא, אני חושב שהפרוצדורה היא מתאימה.

יוסף לפיד: אחרי שנאשר את המשתתפים, אתה בוודאי תכנס את הוועדה.

יוסף לפיד: בינתיים, בעזרתה של היועצת המשפטית של הכנסת, נכין מכרז שיפורסם בפומבי.

יוסי כץ: נכון.

יוסי כץ: אמנם זה לא נקבע בחוק, אבל לי נראה שהדרך הטובה ביותר היא לפרסם מכרז.

אריה האן: אם יש ועדה ממליצה, זה לא בדיוק מכרז.

אריה האן: בחוק היועץ המשפטי לכנסת נקבע, שתהיה ועדה ממיינת שהיא תמליץ.

אריה האן: נקבעה ועדה בראשותו של השופט באך, שמונה על-ידי נשיא בית המשפט העליון, והיא היתה מורכבת מיושב-ראש ועדת הכנסת, מיושב-ראש הוועדה לביקורת המדינה וחברי אקדמיה.

אריה האן: אז פרסמנו מודעה, לא מכרז.

ארבל אסטרחן: אבל היה כתוב מי יכול להציע מועמדים.

יוסי כץ: אני מניח שבישיבה הראשונה של הוועדה אנחנו נקבע מה הדרך.

יוסף לפיד: אני חושב שאם המתכונת הזאת היתה נכונה לגבי בחירת יועץ משפטי של הכנסת, היא נכונה גם במקרה הזה.

יוסי כץ: אני אומר מי הם הנציגים המומלצים על ידינו.

שאול יהלום: מי המליץ על הנציגים?

יוסי כץ: מכיוון שמדובר בחוק שחבר הכנסת לפיד מאוד מעורב בו באופן אישי, חשבתי שמן הראוי גם להתייעץ אתו.

שאול יהלום: שניכם התייעצתם ובניתם רשימה?

שאול יהלום: אתי לא התייעצו.

יוסי כץ: אנחנו מביאים לאישורך.

שאול יהלום: אם אתה מביא שמות, קשה להתנגד להם.

שאול יהלום: אם הפרוצדורה היא שנחליט שיושב-ראש הכנסת, יושב-ראש ועדת הכנסת ומציע החוק הם שמציעים מומלצים, זאת אפשרות אחת.

שאול יהלום: אבל אם תאמר עכשיו שמות, האם אוכל להתנגד ולהגיד שם אחר?

שאול יהלום: אני התכוננתי לישיבה והבאתי שני שמות שאני ממליץ עליהם.

יוסי כץ: האם מבחינתך זה יהיה בסדר אם נסמיך את יושב-ראש ועדת הכנסת, את חבר הכנסת לפיד ואת יושב-ראש הכנסת לקבוע מי יהיו שלושת השמות?

שאול יהלום: לא.

שאול יהלום: אם אנחנו רוצים שהצדק גם ייראה, אז בין אלה שצריכים לקבוע, כדי שתהיה אי תלות לפחות בשישה, לא צריכים להיות כאלה שהם חברים בשלושה.

שאול יהלום: לדוגמה, אתה חבר כבר בשלושה, אז אתה תשפיע על הבחירה שלך.

יוסי כץ: האם יש לך רעיון לחבר הסגל האקדמי?

שאול יהלום: כן, יש לי שניים.

שאול יהלום: אני ממליץ על דוקטור יפה זילברשץ, שהיא סגן דיקן בית הספר למשפטים של אוניברסיטת בר-אילן, וכן על פרופסור יעקב רוזנברג, גם הוא מאוניברסיטת בר-אילן, שידוע בתחום הכלכלה ומינהל עסקים.

יוסף יצחק פריצקי: אין פה פרוצדורה פורמלית שמוכתבת על-ידי גורם כלשהו.

יוסי כץ: נקטת בשמה של דוקטור יפה זילברשץ.

יוסי כץ: כשהחלפתי את פרופסור אמנון רובינשטיין בוועדת חוקה, הבאתי אותה לוועדה כדי שתשמיע את עמדתה בנושא תיקון נתניהו בחוק הבחירה הישירה, והתרשמתי ממנה מאוד לטובה.

יוסי כץ: רציתי להציע הרכב של שלושה.

יוסף לפיד: כך כתוב בחוק, אי-אפשר לעשות הרכב של ארבעה.

יוסי כץ: זה מוצא חן בעיני שאתה מציע גם אישה וגם מישהי שאני משוכנע שהיא מתאימה לתפקיד.

יוסף לפיד: זה מאוד חשוב, כי היא גם נמנית על חוגים מסוימים והיא גם אישה.

יוסי כץ: השאלה היא על אילו מן השלושה נוותר.

יוסי כץ: ביקשתי הסכמה של שני אנשים וחבר הכנסת לפיד ביקש הסכמה של אדם אחד.

יוסי כץ: אני מציע שתסמיכו אותי להחליט מי מבין הארבעה להביא, ואני מבטיח שאני אהיה הוגן.

יוסף לפיד: אני מציע שתוותר על אחד מהמומלצים שלך.

יוסי כץ: לכך התכוונתי.

יוסי כץ: האם אתה רוצה שאביא את ההרכב לאישור פורמלי בוועדה?

יוסף לפיד: זאת פרוצדורה חוקית, שצריכה אישור פורמלי של הוועדה הזאת באופן חוקי.

יוסף לפיד: אחרת כל התהליך הוא לא חוקי.

יוסי כץ: אני מציע שנאשר את ההרכב, ואני אחליט על מי מהשניים אני מוותר.

יוסף לפיד: מקובל.

יוסי כץ: השמות הם דוקטור יפה זילברשץ, מתחום המשפטים, דוקטור רפי מלניק, מתחום הכלכלה, פרופסור יעקב קופ, מתחום המדיניות הציבורית והמדיניות החברתית, ופרופסור מג'ד אל-חאג', מתחום החינוך, מאוניברסיטת חיפה.

יוסי כץ: מי בעד ההרכב?

יוסי כץ: מי נגד?

יוסי כץ: ה צ ב ע ה בעד – רוב נגד – אין

יוסי כץ: ההרכב אושר.

יוסי כץ: הישיבה נעולה.

יוסי כץ: תודה.